**Latvijas Bankas noteikumu projekta "****Informācijas dokumenta publiskā piedāvājuma izteikšanai sagatavošanas un publicēšanas noteikumi" anotācija**

|  |  |
| --- | --- |
| **Nosaukums** | Informācijas dokumenta publiskā piedāvājuma izteikšanai sagatavošanas un publicēšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Finanšu instrumentu tirgus likuma 16.1 panta pirmā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  2023. gada 26. oktobrī Saeimā tika pieņemts likums "Grozījumi Finanšu instrumentu tirgus likumā" (turpmāk – grozījumi FITL), kas paredz grozījumus arī Finanšu instrumentu tirgus likuma (turpmāk – FITL) 16.1 pantā, kurā noteikts deleģējums Latvijas Bankai izdot noteikumus.  Līdz minēto grozījumu izdarīšanai FITL 16.1 pants noteica, ja publiskais piedāvājums tiek izteikts par pārvedamiem vērtspapīriem, par kuriem aprēķinātā kopējā samaksa Eiropas Savienībā 12 mēnešu laikā ir no 1 000 000 līdz 8 000 000 *euro* un netiek prasīta paziņošana saskaņā ar Eiropas Parlamenta un Padomes 2017. gada 14. jūnija regulas (ES) 2017/1129 par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ direktīvu 2003/71/EK (turpmāk – Regula Nr. 2017/1129) 25. pantu, publiskā piedāvājuma izteicējs var nesagatavot Regulā Nr. 2017/1129 minēto prospektu. Šādā gadījumā publiskā piedāvājuma izteicējs sagatavo un publicē piedāvājuma dokumentu saskaņā ar Latvijas Bankas noteikumiem.  Ar grozījumiem FITL minētais pants ir grozīts šādi:  "2. 16.1 pantā:  aizstāt vārdus "piedāvājuma dokumentu" ar vārdiem "informācijas dokumentu";  papildināt pantu ar otro daļu šādā redakcijā:  " (2) Šā panta pirmā daļa nav piemērojama, ja publiskais  piedāvājums tiek izteikts attiecībā uz vērtspapīriem, kas nodrošināti ar aktīviem.";  uzskatīt līdzšinējo panta tekstu par pirmo daļu."  Tāpat grozījumi FITL paredz, ka grozījumi 16.1 pantā stājas spēkā 2024. gada 1. janvārī.  Ņemot vērā minēto, ir izstrādāts Latvijas Bankas noteikumu projekts “Informācijas dokumenta publiskā piedāvājuma izteikšanai sagatavošanas un publicēšanas noteikumi” (turpmāk – noteikumu projekts), kas aizstās Finanšu un kapitāla tirgus komisijas 2020. gada 21. aprīļa normatīvos noteikumus Nr. 49 "Piedāvājuma dokumentā iekļaujamās informācijas un tā sagatavošanas normatīvie noteikumi" (turpmāk – Noteikumi Nr. 49).  Regulas 2017/1129 3. panta 2. punkts paredz dalībvalsts izvēles tiesības atbrīvot vērtspapīru publiskos piedāvājumus no pienākuma publicēt prospektu ar noteikumu, ka:  a) uz šādiem piedāvājumiem neattiecas prasība par paziņošanu saskaņā ar 25. pantu (jeb publiskais piedāvājums tiek izteikts tikai konkrētā dalībvalstī); un  b) katra šāda vērtspapīru piedāvājuma kopējā samaksa Eiropas Savienībā ir mazāka nekā naudas summa, kas aprēķināta par 12 mēnešiem un nepārsniedz 8 000 000 *euro*.  Tāpat Regulas 2017/1129 3. panta 2. punkts paredz dalībvalstīm iespēju izvēlēties un noteikt naudas summu, līdz kurai piedāvājumiem piemēro atbrīvojumu konkrētajā dalībvalstī. Vienlaikus Regulas 2017/1129 1. panta 3. punkts paredz dalībvalstīm tiesības noteikt prasības attiecībā uz informācijas atklāšanu publiskā piedāvājuma gadījumā, ja par 12 mēnešiem aprēķinātā kopējā samaksa par piedāvājumu Eiropas Savienībā ir mazāka nekā 1 000 000 *euro*. Likumdevējs nav izmantojis minētās tiesības un nav noteicis prasības informācijas atklāšanai, ja publiskais piedāvājums tiek izteikts par kopējo samaksu, kas ir mazāka par 1 000 000 *euro*, tajā pat laikā uzskatīja, ka iepriekšminētais par tiesībām noteikt prasības informācijas atklāšanai būtu attiecināmas arī uz gadījumiem, kad dalībvalsts izvēlas izmantot Regulas 2017/1129 3. panta 2. punktā paredzētās dalībvalsts izvēles tiesības, nosakot atbrīvojumu no prospekta sagatavošanas un vienlaikus nosakot prasības attiecībā uz informācijas atklāšanu.  2022. gadā Baltijas valstu uzraudzības iestādes izveidoja darba grupu un sāka kopīgu darbu pie normatīvā regulējuma, kas nosaka prasības publiskajiem piedāvājumiem gadījumos, kad nav jāsagatavo prospekts, harmonizācijas. Minētā darba ietvaros konstatēts, ka jāmaina konkrētais regulējums. Baltijas valstu uzraudzības iestāžu izveidotajā darba grupā tika izstrādātas vienotas prasības, kas iekļautas noteikumu projektā.  Noteikumu projekts pēc satura atšķiras no spēkā esošajiem Noteikumiem Nr. 49.  Būtiskākās atšķirības:  1) publiskā piedāvājuma izteicējam, lai izteiktu publisko piedāvājumu, būs jāsagatavo informācijas dokuments, nevis piedāvājuma dokuments;  2) spēkā esošie Noteikumi Nr. 49 paredz, ka prasība sagatavot piedāvājuma dokumentu neattiecas uz pārvedamiem vērtspapīriem, kas minēti Regulas 2017/1129 1. panta 2. punktā, un piedāvājumiem, kas minēti Regulas 2017/1129 1. panta 4. punktā. Savukārt noteikumu projekts paredz, ka noteikumi nav piemērojami:   1. vērtspapīriem un piedāvājumiem, kas minēti Regulas 2017/1129 1. panta 2., 3. un 4. punktā 2. ja vērtspapīru publiskajam piedāvājumam saskaņā ar Regulu 2017/1129 ir nepieciešams sagatavot prospektu; 3. ja saskaņā ar Eiropas Parlamenta un Padomes 2020. gada 7. oktobra regulas (ES) 2020/1503 par Eiropas kolektīvās finansēšanas pakalpojumu sniedzējiem uzņēmējdarbībai un ar ko groza regulu (ES) 2017/1129 un direktīvu (ES) 2019/1937 23. pantu ir sagatavota ieguldījumu pamatinformācijas lapa; 4. ja publiskais piedāvājums tiek izteikts attiecībā uz vērtspapīriem, kas nodrošināti ar aktīviem.   3) Noteikumu projekts vairs neparedz, ka var tikt sagatavots uz programmu balstīts informācijas dokuments, t.i., noteikumu projekts neparedz iespēju galīgos noteikumus sagatavot un publicēt pēc informācijas dokumentu sagatavošanas un publicēšanas;  4) noteikumu projekts vairs neparedz publiskā piedāvājuma izteicējam pirms publiskā piedāvājuma izteikšanas saskaņot informācijas dokumentu ar Latvijas Banku;  5) noteikumu projekts nosaka informācijas dokumenta sagatavošanas valodas prasības. |
| **Leģitīmais mērķis** | Noteikumu projekts nepieciešams, lai nodrošinātu, ka ieguldītājam ir iespējams iepazīties ar informāciju par emitentu un pārvedamiem vērtspapīriem, kas tiks publiski piedāvāti, un informāciju, kas ir vajadzīga, lai ieguldītājs varētu pieņemt pamatotu lēmumu par ieguldījumu, kā rezultātā tiktu nodrošināta FITL mērķa - veicināt ieguldītāju interešu aizsardzību, finanšu instrumentu tirgus stabilitāti un uzticamību, kā arī informācijas pieejamību un vienlīdzīgas iespējas visiem finanšu instrumentu tirgus dalībniekiem - sasniegšana.  Tādējādi šie noteikumi tiek izdoti ieguldītāju interešu aizsardzībai. |
| **Samērīgums** | Atbilstošākais veids, kā noteikt vienotas prasības saistībā ar informācijas atklāšanu par vērtspapīru publiskajiem piedāvājumiem gadījumos, kad saskaņā ar FITL 16.1 pantu publiskā piedāvājuma izteicējs var negatavot prospektu, ir izdot tirgus dalībniekiem saistošus noteikumus, kuri sniedz skaidru regulējumu par sniedzamās informācijas apjomu.  Noteikumu projekts kopumā un tajā ietvertās tiesību normas atbilst samērīguma principam, jo:   * pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (ieguldītāju interešu aizsardzība); * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē; * treškārt labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām.   Latvijas Banka, kopā ar Lietuvas un Igaunijas uzraudzības iestādēm, ir izstrādājušas prasības informācijas dokumenta sagatavošanai un publicēšanai, izvērtējot to minimālo informāciju, kas ieguldītājam būtu jāzina, lai tas varētu pieņemt pamatotu lēmumu par ieguldījumu veikšanu. Nosakot mazāku informācijas apjomu, kas iekļaujams informācijas dokumentā, tiktu palielināts risks, ka ieguldītājs veic ieguldījumu, neapzinoties patieso risku, ko tas uzņemas. |
| **Spēkā stāšanās** | 2024.gada 1.janvāris, ņemto vērā grozījumos FITL paredzēto FITL 16.1panta grozījumu spēkā stāšanās datumu. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar spēkā esošajiem Noteikumiem Nr. 49, Noteikumu projekts neparedz informācijas dokumenta saskaņošanu Latvijas Bankā, tādējādi samazinot administratīvo slogu.  Vienlaikus, likumdevējs ir paredzējis, ka informācijas dokuments, kas sagatavots saskaņā ar šiem noteikumiem, gatavojams tikai par vienkāršiem pārvedamiem vērtspapīriem (akcijām, obligācijām), nosakot aizliegumu informācijas dokumentu gatavot attiecībā uz publiskajiem piedāvājumiem, kas tiek izteikti attiecībā uz vērtspapīriem, kas nodrošināti ar aktīviem. Šādā gadījumā publiskā piedāvājuma izteicējam būs nepieciešams gatavot prospektu saskaņā ar Regulas 2017/1129 prasībām. Līdz šim Noteikumi Nr. 49 pieļāva piedāvājuma dokumentu sagatavošanu arī par šādu vērtspapīru publiskajiem piedāvājumiem. |
| **Saistītie dokumenti** | 1. FITL; 2. Noteikumi Nr. 49; 3. Regula 2017/1129. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts no 2023. gada 15. novembra līdz 2023. gada 28. novembrim tika publicēts Latvijas Bankas tīmekļvietnes www.bank.lv sadaļā "Sabiedrības līdzdalība" un par to bija iespējama sabiedrības līdzdalība. Vienlaikus noteikumu projekts 2023. gada 16. novembrī tika nosūtīts Latvijas Finanšu nozares asociācijai un akciju sabiedrībai "Nasdaq Riga" iebildumu un priekšlikumu sniegšanai.  Tāpat noteikumu projekts tiks saskaņots arī Latvijas Bankas konsultatīvajā finanšu tirgus padomē. |
| **Saskaņošanas rezultāti** | Par noteikumu projektu netika saņemti iebildumi un priekšlikumi. |